ตอนที่ 11

ปิดปมสะเทือนใจ เมื่อ ธูป (พูห์ กฤติน) ได้รู้ความจริงว่าตัวเองคือลูกชายของฆาตกรในคดี “ต้นไม้เจ็ดศพ” ความจริงที่เหมือนสายฟ้าฟาดกลางหัวใจ ทำให้ธูปเต็มไปด้วยความกลัว ความสับสน และความกังวลต่อความสัมพันธ์กับ สารวัตรสิงหา (พาเวล นเรศ) ว่าจะยังสามารถเดินต่อไปได้หรือไม่ ท่ามกลางความเปราะบางทางจิตใจ สารวัตรสิงหา เลือกยืนอยู่ข้างธูปอย่างมั่นคง พร้อมปลอบใจด้วยความจริงใจว่า “เลิกคิดมากเรื่องอดีตได้แล้ว รีบทำคดีนี้ให้จบแล้วทิ้งเรื่องพวกนั้นไป” ขณะที่ธูปเองก็แสดงความห่วงใยต่อภาพลักษณ์และหน้าที่ของสิงหา เพราะกลัวว่าความสัมพันธ์นี้จะกลายเป็นประเด็นให้ถูกสังคมโจมตี “ตำรวจจะมารักกับลูกฆาตกรได้ยังไง” ก่อนที่สิงหาจะตอบกลับด้วยประโยคที่ทำให้หัวใจคนดูพองโตว่า “ใครพูดเดี๋ยวจะไปต่อยปาก” โมเมนต์การให้กำลังใจระหว่างสารวัตรสิงหาและธูป กลายเป็นฉากที่อบอุ่นท่ามกลางบรรยากาศคดีอันตึงเครียด ทำให้เห็นถึงความเชื่อใจและความผูกพันที่แข็งแรงมากขึ้น แม้จะต้องเผชิญกับแรงกดดันจากความจริงอันโหดร้าย ความรักของทั้งคู่จะยืนหยัดผ่านกำแพงอดีตได้หรือไม่